Bugetul pentru 2019 rămâne în continuare o necunoscută iar analiștii economici ridică mai multe semne de întrebare privind cifrele pe baza cărora se face construcția bugetară pentru acest an.

Cele mai mari cheltuieli din acest an sunt cele cu asistenţa socială: nu mai puţin de 109,8 miliarde lei. Guvernul susţine că a asigurat astfel sumele pentru majorarea cu 15% a pensiilor începând cu luna septembrie 2019, când valoarea punctului de pensie se va majora la 1.265 lei, iar indemnizaţia socială pentru pensionari garantată se majorează cu 10%, respectiv de la 640 lei la 704 lei.

Cheltuieli uriaşe sunt şi cele cu bugetarii: 102,5 miliarde va plăti Guvernul pe salarii, în 2019, datorită majorărilor cuprinse în legea salarizării unitare. Începând cu 1 ianuarie 2019, s-au majorat salariile de bază cu 1/4 din diferenţa dintre salariul prevăzut de legea salarizării pentru anul 2022 şi cel din luna decembrie 2018.

Pentru investiţii, Guvernul a alocat mai puţin de jumătate din suma pentru salarii, respectiv 46,8 miliarde lei. Două treimi din cheltuielile statului sunt, astfel, numai cu salariile bugetarilor şi cu asistenţa socială.

În schimb, Guvernul spune că şi-a propus să mai reducă din cheltuieli în următorii trei ani, inclusiv în 2019 printr-o serie de măsuri pe care le numeşte „evitarea risipei banului public”.

Dezbaterea România în Direct începe la Europa FM la ora 13:15 și continuă online pe europafm.ro.

Puteți participa la dezbatere sunând în direct la 0372.069.599, număr cu tarif normal, comentând transmisiunile video live de pe Facebook sau adăugând opinia direct în această pagină.